CELEX: 32018D0485
Language: mt
Date: 2018-03-19 00:00:00
Title: Deċiżjoni ta' Implimentazzjoni tal-Kunsill (UE) 2018/485 tad-19 ta' Marzu 2018 li tawtorizza lid-Danimarka biex tapplika miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud

23.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 81/13
            
         DEĊIŻJONI TA' IMPLIMENTAZZJONI TAL-KUNSILL (UE) 2018/485
   tad-19 ta' Marzu 2018
   li tawtorizza lid-Danimarka biex tapplika miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 291(2) tiegħu,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz ta' ittra rreġistrata mal-Kummissjoni fil-21 ta' Novembru 2017, skont l-Artikolu 395(2) tad-Direttiva 2006/112/KE, id-Danimarka talbet awtorizzazzjoni biex tapplika miżura speċjali li tirregola d-dritt għal tnaqqis tal-VAT tal-input, li tidderoga mill-Artikolu 75 ta' dik id-Direttiva.
            
         
               (2)
            
            
               Skont it-tieni subparagrafu tal-Artikolu 395(2) tad-Direttiva 2006/112/KE, permezz ta' ittri datati 7 ta' Diċembru 2017 u 8 ta' Diċembru 2017, il-Kummisjoni ttrażmettiet it-talba mressqa mid-Danimarka lill-Istati Membri l-oħra u, permezz ta' ittra datata 11 ta' Diċembru 2017, innotifikat lid-Danimarka li kellha l-informazzjoni kollha meħtieġa biex tqis it-talba.
            
         
               (3)
            
            
               Mingħajr miżura ta' deroga, il-leġiżlazzjoni fid-Danimarka tipprevedi li jekk vettura kummerċjali ħafifa ta' piż totali massimu awtorizzat ta' tliet tunnellati tkun reġistrata mal-awtoritajiet Daniżi għall-użu għal skopijiet tan-negozju biss, il-persuna taxxabbli tkun tista' tnaqqas il-VAT tal-input kollu fuq il-prezz tax-xiri u l-ispejjeż operazzjonali tal-vettura. Jekk tali vettura sussegwentement tintuża għal skopijiet privati, il-persuna taxxabbli titlef id-dritt għat-tnaqqis tal-VAT imħallsa fuq il-prezz tax-xiri tal-vettura.
            
         
               (4)
            
            
               Sabiex jittaffew il-konsegwenzi ta' dak ir-reġim, id-Danimarka talbet awtorizzazzjoni biex tapplika miżura speċjali li tidderoga mill-Artikolu 75 tad-Direttiva 2006/112/KE. Id-deroga ingħatat bid-Deċiżjoni ta' Implimentazzjoni tal-Kunsill 2012/447/UE (2) u sussegwentement bid-Deċiżjoni ta' Implimentazzjoni tal-Kunsill (UE) 2015/992 (3). Din l-aħħar Deċiżjoni skadiet fil-31 ta' Diċembru 2017.
            
         
               (5)
            
            
               Permezz ta' din il-miżura, persuni taxxabbli li jkunu rreġistraw vettura biss għal skopijiet tan-negozju jkunu jistgħu jużaw il-vettura għal skopijiet privati, u jkunu jistgħu jikkalkulaw l-ammont taxxabbli tal-forniment preżunt ta' servizzi skont l-Artikolu 75 tad-Direttiva 2006/112/KE abbażi ta' rata fissa ta' kuljum, mingħajr ma jitilfu d-dritt tagħhom li jnaqqsu l-VAT imħallsa fuq il-prezz tax-xiri tal-vettura.
            
         
               (6)
            
            
               Madankollu, jenħtieġ li dan il-metodu ta' kalkolu ssimplifikat ikun limitat għal 20 jum ta' użu għal skopijiet privati għal kull sena kalendarja, u l-ammont b'rata fissa tal-VAT li għandu jitħallas jenħtieġ li jkun iffissat għal DKK 40 għal kull jum ta' użu għal skopijiet privati. Dan l-ammont ġie ffissat mill-Gvern Daniż abbażi ta' analiżi ta' statistika nazzjonali.
            
         
               (7)
            
            
               Din il-miżura, li jenħtieġ li tapplika għal vetturi kummerċjali ħfief b'piż totali massimu awtorizzat ta' tliet tunnellati, għandha l-għan li tissimplifika l-obbligi tal-VAT tal-persuni taxxabbli li kultant jagħmlu użu għal skopijiet privati ta' vettura li kienet irreġistrata biss għal skopijiet tan-negozju, u b'hekk tiġi ssimplifikata l-proċedura għall-kollezzjoni tal-VAT. Madankollu, jibqa' possibbli li persuna taxxabbli tagħżel li tirreġistra vettura kummerċjali ħafifa għall-użu kemm għall-skopijiet tan-negozju kif ukoll għal dawk privati. Meta tagħmel hekk, il-persuna taxxabbli titlef id-dritt li tnaqqas il-VAT imħallsa fuq il-prezz tax-xiri tal-vettura iżda ma jkollhiex l-obbligu li tħallas imposta ta' kuljum għal xi użu għal skopijiet privati.
            
         
               (8)
            
            
               L-awtorizzazzjoni ta' miżura li tiżgura li persuna taxxabbli li tagħmel użu okkażjonali għal skopijiet privati ta' vettura rreġistrata biss għal skopijiet tan-negozju ma tkunx imċaħħda għalkollox mid-dritt għat-tnaqqis tal-VAT tal-input fuq dik il-vettura hija konsistenti mar-regoli ġenerali dwar tnaqqis kif stipulati bid-Direttiva 2006/112/KE.
            
         
               (9)
            
            
               Jenħtieġ li l-awtorizzazzjoni tkun valida għal perjodu limitat u għaldaqstant jenħtieġ li tiskadi fil-31 ta' Diċembru 2020.
            
         
               (10)
            
            
               Sabiex ikun żgurat li l-objettivi ta' din il-miżura jinkisbu, inkluż li tiġi żgurata l-applikazzjoni mingħajr interruzzjoni tad-deroga awtorizzata preċedentement u li jkun hemm ċertezza legali fil-perijodu tat-taxxa, huwa xieraq li din id-Deċiżjoni tapplika mill-1 ta' Jannar 2018. Billi d-Danimarka talbet it-tiġdid tal-awtorizzazzjoni fil-21 ta' Novembru 2017 u baqgħet tapplika r-reġim legali stabbilit fil-liġi nazzjonali tagħha abbażi tad-deroga awtorizzata preċedentement mill-1 ta' Jannar 2018, l-aspettativi leġittimi tal-persuni kkonċernati huma debitament rispettati.
            
         
               (11)
            
            
               Fil-każ li d-Danimarka titlob estensjoni oħra tal-miżura ta' deroga lil hinn mill-31 ta' Diċembru 2020, jenħtieġ li tressaq rapport lill-Kummissjoni flimkien mat-talba għal estensjoni sal-31 ta' Marzu 2020.
            
         
               (12)
            
            
               Huwa meqjus li d-deroga jkollha biss effett negliġibbli fuq l-ammont totali tad-dħul mill-VAT miġbur fl-istadju tal-konsum finali u ma jkollhiex effetti negattivi fuq ir-riżorsi proprji tal-Unjoni li ġejjin mill-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 75 tad-Direttiva 2006/112/KE, meta persuna taxxabbli tuża vettura kummerċjali ħafifa, li tkun ġiet irreġistrata għall-użu esklużiv tan-negozju, għal skopijiet privati, jew dawk tal-impjegati tagħha, jew b'mod iktar ġenerali għal skopijiet oħra li mhumiex dawk tan-negozju tagħha, id-Danimarka hija awtorizzata li tiddetermina l-ammont taxxabbli b'referenza għal rata fissa għal kull jum tat-tali użu.
   Ir-rata fissa kull jum imsemmija fl-ewwel paragrafu għandha tkun ta' DKK 40.
   Artikolu 2
   Il-miżura msemmija fl-Artikolu 1 għandha tiġi applikata biss fil-każ ta' vetturi kummerċjali ħfief b'piż totali massimu awtorizzat ta' tliet tunnellati.
   Din il-miżura ma għandhiex tapplika fejn l-użu għal skopijiet privati jaqbeż l-20 jum kull sena kalendarja.
   Artikolu 3
   Din id-Deċiżjoni għandha issir effettiva fid-data tan-notifika tagħha.
   Hija għandha tapplika mill-1 ta' Jannar 2018 sal-31 ta' Diċembru 2020.
   Kull talba għal estensjoni tal-miżura prevista f'din id-Deċiżjoni għandha titressaq lill-Kummissjoni sal-31 ta' Marzu 2020 u għandha tiġi akkumpanjata b'rapport li jinkludi reviżjoni tal-miżura.
   Artikolu 4
   Din id-Deċiżjoni hija indirizzata lir-Renju tad-Danimarka.
   
      Magħmul fi Brussell, id-19 ta' Marzu 2018.
      
         
            Għall-Kunsill
         
         
            Il-President
         
         R. PORODZANOV
      
   
   
      (1)  ĠU L 347, 11.12.2006, p. 1.
   
      (2)  Id-Deċiżjoni ta' Implimentazzjoni tal-Kunsill 2012/447/UE tal-24 ta' Lulju 2012 li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 202, 28.7.2012, p. 24).
   
      (3)  Id-Deċiżjoni ta' Implimentazzjoni tal-Kunsill (UE) 2015/992 tad-19 ta' Ġunju 2015 li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 159, 25.6.2015, p. 66).